Informácia o vydaných aproximačných nariadeniach vlády Slovenskej republiky v prvom polroku 2002 a o zámere prijímania aproximačných nariadení vlády Slovenskej republiky v druhom polroku 2002 

Informácia o vydaných aproximačných nariadeniach vlády Slovenskej republiky v prvom polroku 2002 a o zámere prijímania aproximačných nariadení vlády Slovenskej republiky v druhom polroku 2002 sa predkladá na základe § 4 zákona č. 19/2002 Z.z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z.z.

Citovaný zákon ukladá vláde Slovenskej republiky informovať polročne Národnú radu Slovenskej republiky o vydaných aproximačných nariadeniach za uplynulý polrok a o ďalšom zámere ich prijímania. Tento zákon okrem iného v § 2 ods.1 vymedzuje oblasti, v ktorých je vláda splnomocnená takéto nariadenia vydávať. Na základe uvedeného bola vo februári 2002 Národnej rade Slovenskej republiky predložená Informácia o zámere prijímania aproximačných nariadení vlády Slovenskej republiky v prvom polroku 2002, ktorá obsahovala iba zámer prijímania takýchto nariadení v sledovanom období, nakoľko v tom čase vzhľadom k účinnosti predmetného zákona neboli ešte žiadne aproximačné nariadenia vydané. 

Do zámeru prijímania aproximačných nariadení vlády Slovenskej republiky v prvom polroku 2002 bolo zahrnutých aj 30 aproximačných nariadení vlády vo veterinárnej oblasti, s vydaním ktorých sa uvažovalo podľa Plánu legislatívnych úloh vlády Slovenskej republiky na rok 2002, ale na vydanie ktorých chýbalo vláde splnomocnenie. Riešenie tejto situácie priniesla jednak novela zákona č. 19/2002 Z.z., vykonaná zákonom č. 207/2002 Z.z. s účinnosťou od 23. apríla 2002, ktorý vládu oprávňuje vydávať aproximačné nariadenia okrem pôvodne vymedzených oblastí v § 2 ods. 1 písm. a) až j) aj v oblasti pôdohospodárstva. Okrem toho je potrebné v tejto oblasti prijať aj hmotnoprávnu úpravu, ktorou má byť pripravovaný návrh zákona o veterinárnej starostlivosti a o zmene niektorých zákonov. Práve zo spomínaných dôvodov nebol doposiaľ predložený žiadny návrh aproximačného nariadenia vlády SR vo veterinárnej oblasti, a preto sú spomínané aproximačné nariadenia zahrnuté do zoznamu aproximačných nariadení vlády v druhom polroku 2002.

Súčasťou predloženej informácie sú dve prílohy. V prílohe č. 1 je tabuľkovo spracovaný zoznam 23 vydaných aproximačných nariadení v prvom polroku 2002, z toho je 5 podľa Plánu legislatívnych úloh vlády SR na rok 2002 a 18 mimo plánu. V prílohe č. 2 je tabuľkovo spracovaný zoznam 82 návrhov aproximačných nariadení, s vydaním ktorých sa uvažuje v druhom polroku 2002, z toho bolo 34 plánovaných v prvom polroku 2002 a 48 je plánovaných na druhý polrok 2002. Názvy aproximačných nariadení označené hviezdičkou predstavujú prioritné úlohy, tak ako boli schválené v Pláne legislatívnych úloh vlády na rok 2002 na základe pravidelných správ Európskej komisie o pripravenosti Slovenskej republiky na členstvo v Európskej únii.